省分箴
王随 (Song)
夕晦昼明，乾动坤静。物禀乎性，人赋于命。贵贱贤愚，寿夭衰盛。谅夫自然，冥数潜定。蕙生数寸，松高百尺。水润火炎，轮曲辕直。或金或锡，或玉或石。荼苦荠甘，乌黔鹭白。性不可易，体不可移。揠苗则悴，续凫乃悲。巢者罔穴，泳者宁驰。竹柏寒茂，桐柳秋衰。阙里泣麟，传岩肖象。冯衍空归，千秋骤相。健羡勿用，止足可尚。处顺安时，吉禄长享。